SCN ตั้งเป้าผลงานปีนี้โต 40% หลังรับรู้รายได้รฟฟ.มินบู พร้อมร่วมประมูลงานรถเมล์ขสมก.เพิ่ม
 SCN ตั้งเป้าผลงานปีนี้โต 40% หลังรับรู้รายได้รฟฟ.มินบู 50MW เล็งเปิดปั้ม NGV ใหม่ 4 แห่ง ลุยประมูลงานรถเมล์ขสมก.เพิ่ม พร้อมปรับโครงสร้างรุกธุรกิจยานยนต์
20 ก.พ. 2562

นายฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า แผนการดำเนินงานของปี 62 บริษัทตั้งเป้าหมายการเติบโต 30-40% โดยในไตรมาส 1/62 จะมีการส่งมอบรถเมล์ NGV ล็อตสุดท้ายจำนวน 189 คัน คิดเป็นมูลค่ากว่า 731 ล้านบาท รวมถึงจะมีรายได้จากงานดูแลและซ่อมบำรุงรักษารถเมล์ NGV เป็นระยะเวลา 10 ปี
อีกทั้งยังให้ความสนใจเข้าร่วมประมูลโครงการจัดซื้อจัดเช่าขององค์การขนส่งมวลชนกรุงเทพ (ขสมก.) ที่ต้องการรถเมล์ที่ทันสมัยและเป็นมิตรต่อสิ่งแวดล้อมมาให้บริการแก่ประชาชน ทั้งรถเมล์ไฮบริด รถเมล์ไฟฟ้า และรถเมล์ NGV ซึ่งมีแผนจัดซื้อจัดเช่ารถเมล์เพิ่มเติมอีกกว่า 2,000 คัน
พร้อมกันนี้บริษัทฯ มีแผนเปิดสถานีบริการก๊าซ NGV แห่งใหม่เพิ่มอีก 4 แห่ง จากปัจจุบันที่มีทั้งหมด 9 แห่ง และคาดว่าจะสามารถเปิดให้บริการครบทั้ง 13 แห่งภายในปีนี้ และยังจะเริ่มรับรู้ส่วนแบ่งกำไรจากการเริ่มขายไฟฟ้าเชิงพาณิชย์ (COD) เพิ่มอีก 50 เมกะวัตต์ จากทั้งหมด 220 เมกะวัตต์ ของโครงการโรงไฟฟ้าพลังงานแสงอาทิตย์มินบู ประเทศเมียนมา
นอกจากนี้ SCN ได้เล็งเห็นศักยภาพของกลุ่มธุรกิจยานยนต์ จึงวางแผนขยายธุรกิจในส่วนนี้เพิ่มเติม และจะมีการปรับโครงสร้างธุรกิจบางส่วนเพื่อให้สอดคล้องกับแผนธุรกิจและสะดวกในการต่อยอดธุรกิจใหม่ๆ เพื่อช่วยสนับสนุนรายได้ของบริษัท โดยคาดว่า Synergy จากการลงทุนในธุรกิจต่างๆ ตลอดปีที่ผ่านมาและที่กำลังจะเกิดขึ้นในอนาคตอันใกล้นี้ จะส่งเสริมให้ผลประกอบการในปี 62 เติบโตอย่างต่อเนื่อง
ส่วนผลการดำเนินงานในปี 61 บริษัทมีรายได้รวมอยู่ที่ 3,121 ล้านบาท เพิ่มขึ้น 24.1% เมื่อเทียบกับปี 60 ที่มีรายได้รวม 2,515 ล้านบาท ส่วน EBITDA เพิ่มขึ้น 7.6% ขณะที่มีกำไรสุทธิ 179 ล้านบาท ลดลง 17.3% เมื่อเทียบกับปีก่อนหน้ามีกำไรสุทธิ 217 ล้านบาท เนื่องจากการชะลอตัวของการใช้ NGV ในประเทศไทย รวมทั้งผลกระทบของต้นทุนทางการเงินและค่าเสื่อมที่เพิ่มขึ้นอย่างมีนัยสำคัญ สาเหตุมาจากในปี 61 มีการลงทุนสูงขึ้น 1,000% หรือคิดเป็นจำนวน 1,200 ล้านบาท เพื่อขยายแหล่งรายได้ และต่อยอดความเข้มแข็งทางธุรกิจด้านพลังงานไปสู่ธุรกิจอื่นๆ ที่เกี่ยวข้อง ซึ่งจะเริ่มออกดอกออกผลอย่างเต็มเม็ดเต็มหน่วยในปี 62 นี้
ทั้งนี้ รายได้รวมที่เติบโตอย่างต่อเนื่องมาจากกลุ่มธุรกิจก๊าซธรรมชาติ ทำรายได้พุ่ง 50.1% มาจากยอดขายของธุรกิจหลักอย่างก๊าซธรรมชาติอัดสำหรับอุตสาหกรรม (“iCNG”) ได้รับการตอบรับที่ดีมากขึ้นจากผู้ประกอบการโรงงานอุตสาหกรรม ซึ่งรับรู้ถึงประโยชน์จากการใช้พลังงานที่สะอาดและมีความคุ้มค่า และในไตรมาส 4/61 มีการรับรู้รายได้และกำไรจากการส่งมอบรถเมล์ NGV อีกจำนวน 200 คัน รวมทั้งสิ้นได้ส่งมอบไปแล้ว 300 คัน จากทั้งหมด 489 คันให้แก่ ขสมก.
ล่าสุดยังได้จับมือกับ ‘บางจาก’ เปิดสถานีบริการบางจากแบบครบวงจร ที่จำหน่ายเชื้อเพลิงน้ำมันและก๊าซธรรมชาติ NGV ที่อำเภอกบินทร์บุรี จังหวัดปราจีนบุรี และที่อำเภอน้ำพอง จ.ขอนแก่น ไปเรียบร้อยแล้ว ถึงแม้ว่าการใช้ NGV ในภาพรวมของประเทศจะลดลงอย่างต่อเนื่องในช่วง 3 ปีที่ผ่านมา เนื่องจากการสนับสนุนเชื้อเพลิงดีเซลของภาครัฐ แต่ SCN ก็ยังประสบผลสำเร็จในการขยายธุรกิจประเภทอื่น ส่งผลให้ยอดขายเติบโตขึ้นอย่างมีนัยสำคัญและยังคงรักษาฐานกำไรสุทธิได้อย่างดี จากสถานการณ์มลพิษฝุ่น PM 2.5 บริษัทฯ มั่นใจว่าภาครัฐจะกลับมาสนับสนุนเชื้อเพลิงที่ประหยัดและสะอาดอย่าง NGV และจะเป็นแรงผลักดันสำคัญให้ยอดขายเติบโตอย่างต่อเนื่องในปี 62